VEGA og Beatbox Entertainment præsenterer

**Melankolsk electronica med skælvende vokaler fra Mount Kimbie**

*Mount Kimbie startede som frontløbere på post-dupstep-scenen, men har med deres unikke ambiente teksturer skabt deres helt egen niche. Den 9. november spiller duoen deres mørke kompositioner i Lille VEGA*

Duoen udgav i februar singlen ”We Go Home Together” efter fire års tavshed. På singlen har duoen fået hjælp fra deres sparringspartner og gamle kammerat James Blake, som de spillede live med tilbage i slutningen af 00´erne. Singlen har fået fint følgeskab af en smuk musikvideo instrueret af Frank Lebon.

Mount Kimbie blev dannet i London tilbage i 2008 af de to elektroniske musikere Dominic Maker og Kai Campos. I 2010 udgav de deres debutalbum *Crooks & Lovers,* som modtog flotte roser fra et hav af anmeldere.

Opfølgeren *Could Spring Fault Less Youth* fra 2013 består kun af computergenererede lyde, der med jazzede rytmestrukturer og rene umanipulerede vokaler fra bl.a. King Krule cementerede duoens plads på de store elektroniske scener.
Mount Kimbie mestrer de slæbende grooves, de legende keyboard-melodier og de atmosfæriske vokaler, der gør deres albums til et forundeligt, farverigt og musikalsk landskab.

De to musikere mødte hinanden på Southbank University i London, hvor de hurtigt begyndte at arbejde med musikalske eksperimenter i hjemmestudiet i Peckham.

Duoen udgav en række ep´er inden *Crooks & Lovers* skubbede de to musikere helt frem på den elektroniske musikscene. Med debutens alsidige vokal samples, field recordings og live instrumentering fik Mount Kimbie lovprisninger fra The Guardian, der storroste duoens evne til at omfavne alle aspekter inden for elektronica. The Guardian skrev bl.a.

*”Leading an exploratory breakaway from bass-heavy dubstep towards a lighter, hazier style of electronica rich with drowsy ambience and chopped-up found sounds”.*

**Fakta om koncerten
​**Mount Kimbie (UK)
Torsdag den 9. november kl. 21.00
Lille VEGA, Enghavevej 40, 1674 København V
Billetpris 200 kr. + gebyr
Billetsalget starter fredag den 12. maj via vega.dk og Billetlugen